Echipa naţională de fotbal a Belgiei, viitoarea adversară a României, va purta la EURO 2024, din Germania, un al doilea echipament inspirat din hainele celebrului personaj Tintin, protagonistul benzilor desenate ale artistului belgian Herge, cu o cămaşă albastru deschis care reprezintă culoarea tricoului său, guler alb, şort maro şi jambiere albe, informează EFE.
Prezentarea a avut loc joi la Muzeul Herge din Leuven, la periferia Bruxelles-ului, dedicat celebrului caricaturist belgian, în prezenţa selecţionerului echipei naţionale, Domenico Tedesco, care şi-a prelungit tot joi contractul cu "diavolii roşii" până în 2026.
Pentru primul echipament, firma Adidas, responsabilă cu crearea echipamentului Belgiei, a optat pentru un design mai clasic, cu un tricou roşu-vişiniu şi şort negru cu o dungă bej.
Prezentarea echipamentelor pentru EURO 2024 a coincis şi cu conferinţa de presă a selecţionerului Tedesco în care a anunţat lista jucătorilor convocaţi pentru meciurile amicale ale Belgiei cu Irlanda şi Anglia, ocazii cu care jucătorii belgieni vor debuta în noile echipamente.
Selecţionerul a convocat 26 de jucători pentru aceste meciuri, dar cu absenţele notabile, din cauza unor accidentări, ale portarului Thibaut Courtois (Real Madrid) şi mijlocaşului Kevin de Bruyne (Manchester City), doi dintre principalii lideri ai naţionalei.
Belgia va întâlni sâmbătă Irlanda, la Dublin, şi Anglia marţea viitoare pe stadionul Wembley din Londra.
La EURO 2024, "diavolii roşii" vor întâlni, în Grupa E, Slovacia (17 iunie), România (22 iunie) şi câştigătoarea unui play-off de calificare (26 iunie).
Lotul convocat de Tedesco:
portari: Arnaud Bodart (Standard Liege), Koen Casteels (Wolfsburg), Thomas Kaminski (Luton), Matz Sels (Nottingham Forest);
mijlocaşi: Olivier Deman (Werder Bremen), Jeremy Doku (Manchester City), Dodi Lukebakio (Sevilla FC), Orel Mangala (Lyon), Amadou Onana (Everton), Youri Tielemans (Aston Villa), Arthur Vermeeren (Atletico Madrid), Aster Vranckx (Wolfsburg);
Atacanţi: Johan Bakayoko (PSV Eindhoven), Michy Batshuayi (Fenerbahce), Charles De Ketelaere (Atalanta), Romelu Lukaku (AS Roma), Lois Openda (RB Leipzig), Leandro Trossard (Arsenal Londra).